กรีดฝีมาค่ะลึกประมาณ1นิ้วครึ่งกว้างประมาณ1นิ้วครึ่งตอนนี้แผลตื่นขึ้นเนอะมากแล้วไม่เย็บปากแผลได้มั้ยคะเพราะต้องเลี้ยงลูกด้วยตัวเอง
สวัสดีค่ะ Amonrat Singkrut,หากได้กรีดผิวหนังเพื่อผ่าฝีระบายเอาหนองออก และในตอนนี้หนองได้หายหมดแล้ว และแผลได้ตื้นขึ้นมาแล้ว หากแผลไม่มีลักษณะของการอักเสบอีก การจะให้แผลหายเร็ว ก็อาจอาศัยการเย็บปิดผิวหนัง แต่หากไม่ต้องการเย็บแผล ก็สามารถทำแผลต่อทุกวัน ในที่สุด เนื้อเยื่อก็จะค่อยๆ งอกจนสมานกันสนิทได้เอง เพียงแต่อาจใช้เวลานานกว่า และอาจมีโอกาสเกิดเป็นแผลเป็นได้มากกว่าค่ะดังนั้น หลังจากนี้ ก็ควรต้องทำแผลต่อทุกวัน โดยให้เช็ดทำความสะอาดผิวหนังรอบๆ ด้วยยาฆ่าเชื้อ เช่น แอลกอฮอล์ หรือโพวิโดน ไอโอดีน แต่ไม่ใส่เข้าไปในบาดแผล (เพราะจะทำให้แผลหายช้าได้) แล้วใช้ผ้าก๊อซปราศจากเชื้อชุบน้ำเกลือสำหรับล้างแผลให้พอหมาดๆ ใส่ไปในหลุมของแผล และใช้ผ้าก็อซที่แห้งปิดทับไว้ ควรทำแผลวันละ 1-2 ครั้ง ที่สำคัญคือห้ามให้แผลโดนน้ำ หากวันไหนมีเหงื่อออกมาก อาจต้องทำแผลบ่อยขึ้น นอกจากนี้ ก็ควรทานอาหารที่มีประโยชน์ให้ครบ 5 หมู่ด้วยค่ะ ไม่ดื่มแอลกอฮอล์และสูบบุหรี่